Katri Salovuori nimitetty LOGYn uudeksi toiminnanjohtajaksi

Ilmari Tuomivaara
2024-10-25T11:23:00Z

Suomen Osto- ja Logistiikkayhdistys LOGY ry on nimittänyt Katri Salovuoren uudeksi toiminnanjohtajakseen. Hän aloittaa tehtävässä 16. joulukuuta 2024.

Salovuori siirtyy LOGYn johtoon älykkäitä tehdasautomaatioratkaisuja toimittavalta Fastemsilta, jossa hän on toiminut Head of Logistics Operations -tehtävässä kansainvälisen logistiikan, kuljetussopimusten, logistiikan operatiivisen johtamisen, prosessien kehityksen, eri maiden vienti- ja tuontitoimintojen sekä arvonlisäverokäytäntöjen äärellä. Salovuorella on lisäksi laaja kokemus kansainvälisistä tilaus-toimitusketjuista, projektihallinnasta, hankintojen kilpailuttamisesta sekä vientilogistiikasta hoitamissaan asiantuntijatehtävissä mm. GE Grid Solutionsilla sekä Alstom Gridillä.

"Vientitoimintojen ja toimitusketjun hallinnan kehittäminen on aina ollut intohimoni, ja siksi onkin upeaa päästä LOGYn kautta tukemaan laajemmin suomalaisia yrityksiä näillä kilpailukyvyn kannalta keskeisillä osa-alueilla. Odotan innolla yhteistyötä LOGYn jäsenyritysten kanssa ja haluan auttaa heitä saavuttamaan menestystä – yhdessä LOGYn toimiston ja laajan vapaaehtoisverkoston tuella", Salovuori sanoo.

LOGYn hallituksen puheenjohtaja Jyri Vilko painottaa Salovuoren monipuolista taustaa ja vahvaa kokemusta logistiikan ja hankintojen johtamisesta.

"Katrin vankka osaaminen sekä kyky ymmärtää alan haasteita ja mahdollisuuksia tekevät hänestä erinomaisen valinnan LOGYn toiminnanjohtajaksi. Hän tuo mukanaan uutta näkökulmaa ja osaamista, joita tarvitaan alan tulevaisuuden kehittämisessä", Vilko toteaa.

Salovuori seuraa tehtävässä syyskuun loppuun asti toiminutta Hanna van der Steeniä. Salovuoren aloitukseen asti LOGYn toiminnanjohtajan tehtävää hoitaa oman toimensa ohessa LOGYn liiketoiminta- ja kehityspäällikkö Maarit Mänttäri.

LOGY on Suomen suurin logistiikan ja hankinnan asiantuntijoiden verkosto, joka tarjoaa jäsenilleen alan tuoreimman tiedon, hyödyllisimmät ideat ja arvokkaimmat kontaktit.

Lisätietoja:

Katri Salovuori
p. 0400 910 746
katri.salovuori@logy.fi

Jyri Vilko
LOGYn hallituksen puheenjohtaja
p. 040 091 9230
e: jyri.vilko@lut.fi