Maailmanluokan toimitusketjua tavoitteleva Airam palkittiin Vuoden Logistiikkayrityksenä

Anina Partanen
2026-02-05T19:40:00Z

Vuoden 2025 Logistiikkayritykseksi on valittu suomalainen perheyritys Airam Electric, joka tunnetaan erityisesti lamppujen, valaisimien ja valaistusratkaisujen tarjoajana.

Airam on vuosina 2023–25 kehittänyt toimitusketju- ja logistiikkatoimintojaan osana yrityksen strategista uudistumista. Kysynnän ennustamisesta hankintaan ja tuotantoon sekä sisälogistiikasta kuljetuksiin ulottunut kehitystyö on ollut kokonaisvaltaista, ja se on perustunut systemaattiseen prosessien, toimintamallien ja johtamisen uudistamiseen Lean-periaatteita hyödyntäen.

Viimeksi kuluneen vuoden aikana yritys on toteuttanut laajamittaisen IT-arkkitehtuurin muutoksen, jonka myötä on otettu käyttöön muun muassa uudistuneet kysynnän ennustamisen ja toiminnanohjauksen järjestelmät. Digitaalinen transformaatio on tuonut Airamille uudenlaista läpinäkyvyyttä toimitusketjun hallintaan ja rakentanut tukevan perustan digiratkaisujen ketterälle kehittämiselle myös tulevaisuudessa.

Tehdyn työn tulokset ovat selkeitä ja osoittavat logistiikan kehittämisen vaikuttavuuden: tuotesaatavuus on parantunut, logistiikkakeskuksen kokonaistehokkuus on noussut merkittävästi, varaston arvo ja toimitusketjun kustannukset ovat pienentyneet ja yritystoiminnasta on tullut taloudellisesti entistä kannattavampaa. Lisäksi edistysaskeleita on otettu työturvallisuudessa ja henkilöstötyytyväisyydessä, mikä kertoo, että ympäristöasioiden ohella myös sosiaalinen vastuu on huomioitu vahvasti osana logistiikkatoimintaa.

”Halusimme palkita Airam Electricin erityisesti siksi, että se näyttää vakuuttavasti, kuinka perinteinen logistiikka voidaan kehittää moderniksi, tehokkaaksi ja vastuulliseksi kokonaisuudeksi. Yrityksen määrätietoinen ja mitattaviin tuloksiin perustuva uudistamistyö tarjoaa arvokkaan esimerkin myös muille suomalaisille organisaatioille logistiikan vaikuttavasta kehittämisestä”, sanoo LOGYn palkintovaliokunnan puheenjohtaja Anna Aminoff.

“Olemme erittäin kiitollisia ja ylpeitä tästä tunnustuksesta, joka on ennen kaikkea Airamin henkilöstön pitkäjänteisen kehitystyön tulos. Visiomme on rakentaa maailmanluokan toimitusketju, ja palkinto vahvistaa uskoamme siihen, että olemme oikealla polulla tavoitteemme saavuttamiseksi", toteaa Airamin toimitusketjujohtaja Pekka Molarius.

Vuosittain jaettavan palkinnon tarkoituksena on huomioida ansioituneita osaajia ja siten edistää kotimaisen logistiikan ja hankinnan kehittymistä.

Lisätiedot:

Katri Salovuori
Toiminnanjohtaja, Suomen Osto- ja Logistiikkayhdistys LOGY ry
p. 0400 910 746, katri.salovuori@logy.fi

Pekka Molarius
Supply Chain Director, Airam Electric Oy Ab
p. 050 503 4026, pekka.molarius@airam.fi

LOGY ry on Suomen suurin logistiikan, hankinnan ja toimitusketjun hallinnan asiantuntijoiden verkosto, johon kuuluu noin 5 000 alan ammattilaista ja yli 350 yritys- ja yhteisöjäsentä.