Epäsuorien hankintojen tiimille uudet vetäjät

Anina Partanen
2025-09-29T13:16:00Z

Suomen Osto- ja Logistiikkayhdistys LOGYn Hankintafoorumin alla toimii Epäsuorien hankintojen asiantuntijatiimi, jonka tavoitteena on jakaa epäsuorien hankintojen parhaita käytäntöjä ja työkaluja.

Tiimin uusiksi vetäjiksi on hiljattain valittu Pauliina Mattila Merimalta ja Riikka Katajainen Valiolta.

”Tämä on erinomainen tilaisuus tuoda yhteen hankinnan alan ammattilaisia, ja olen todella iloinen saadessani johtaa tätä asiantuntevaa tiimiä yhdessä Riikan kanssa!” Pauliina kertoo.

Pauliina Mattila, Procurement & Supply Chain Excellence Advisor, Merima Oy

Pauliina on hankinnan ammattilainen, jolla on laaja kokemus strategisesta hankinnasta, toimitusketjun prosessien kehittämisestä ja kustannustehokkuuden edistämisestä. Hänen erityisosaamiseensa kuuluvat myös toimittajahallinta, neuvottelu- ja sopimusosaaminen, sidosryhmäyhteistyö sekä riskienhallinta.

Nykyisessä roolissaan Merimalla Pauliina keskittyy hankintaprosessien kehittämiseen ja hankinnan osaamisen viemiseen uudelle tasolle. Aiemmin hän työskenteli Fiskars Groupilla erilaisissa rooleissa yhteensä 13 vuoden ajan, joista kuusi vuotta strategisen hankinnan parissa. Pauliinalla on turvallisuusalan tradenomin tutkinto, ja hän on lisäksi suorittanut MBA-tutkinnon hankinnan alalta.

”Hankinta on intohimoni. Haluan nostaa esiin, kuinka hankinnan asiantuntijat tuovat organisaatioihin merkittävää arvoa – ei pelkästään kustannussäästöjen muodossa, vaan myös strategisena kumppanina muutoksessa. On tärkeää, että voimme oppia toisiltamme ja jakaa toimivia käytäntöjä jatkuvasti muuttuvassa toimintaympäristössä.”

Riikka Katajainen, Sourcing Manager, Valio Oy

Riikalla on takanaan 15 vuotta hankintaa: ensimmäiset kymmenen vuotta suoran hankinnan tehtävissä Meiralla ja sen jälkeen epäsuorissa hankinnoissa Valiolla. Uransa alkuvaiheessa hän työskenteli mainos- ja matkailualalla.

Epäsuorien hankintojen kategoriavastuista hänelle ovat tulleet tutuiksi asiantuntijapalvelut (konsultit ja urakoitsijat, lakipalvelut, talouspalvelut, ulkoistetut palvelut, R&D), HR-hankinnat (palkitseminen ja edut, tapahtumat, jäsenyydet, matkustus, rekrytoinnit, koulutukset), laboratoriohankinnat (tarvikkeet, laitteet ja huollot sekä analyysipalvelut) ja markkinointihankinta (mm. media, tuotannot, pakkaussuunnittelu, tapahtumat, tutkimukset).

"Hankinnoissa nautin monialaisuudesta, vaikuttavuudesta, sidosryhmäyhteistyöstä sekä alati muuttuvasta toimintaympäristöstä. Maailma ei koskaan ole valmis, ja aina voi oppia uutta!" Riikka toteaa.

Hänen kiinnostuksenkohteitaan ovat tekoäly ja sen vastapainona ”human touch” eli vuorovaikutus- ja sosiaaliset taidot hankinnoissa sekä projektinhallinta.

LOGYn senior palvelupäällikkö Mirka Airas vinkkaa, että sekä Epäsuorien hankintojen tiimiin että muihin asiantuntijatiimeihin mahtuu vielä uusia jäseniä. Jos olet kiinnostunut tulemaan mukaan jonkin tiimin toimintaan, ole yhteydessä ja kysy lisää:

Mirka Airas, senior palvelupäällikkö
p. 050 544 3261, mirka.airas@logy.fi

Tutustu Hankintafoorumin asiantuntijatiimeihin >